Je Richars diz Martins, de Pouloigney, faiz savoir à touz ceuz qui verront et orront cex presentes lettres que je, por moi et pour Blainchon, ma fome, et pour les nostres, ai pris et tiegne en fié ligement dou noble baron et saige mons. Jehan de Chalon, seignor d’Arlay, pour lui et pour les siens perpetuelment, nostre bois de Jarraise et tout quanque nous avons au territoire de Jarraisse, en prez, en champs, en bois et em plains et en toutes autres choses, et nostre four ausi à Salins, en la rue de Malpertuis. Et je Blainchons, feme doudit Richart, de ma bonne volenté et sapne (sic), me suis loée, consentie et outroié à cele reprise doudit fié que lidiz Richars, mez mariz, a faite, por nous et por les nostres, des choses dessusdites en la main doudit noble baron, et avons promis et convent nous, lidiz Richars et Blanchons, sa fome, par nostre sairement donné sur sainz ewangiles touchiez corporelment, lezdites choses tenir et garantir et faire tenir em pais audit noble baron et es siens permaignablement contre touz. Et la reprise doudit fié nos, por nous et por les nostres, avons fait en la main doudit noble baron, por lui et por les suens, et por les benefices, graces et courtoisies qu’il nos a faites, dexquex nous nous tenons mout bien apaiez. En tesmoignage de laquel chose, obliganz nous et noz biens et noz hoirs por ce fait tenir et garder fermement, sauz la jurisdiction de mon chier et redouté seignour le roy de France, nos avons prié et fait mettre en ces lettres son seel douquel l’on use à Pouloingney. Donné l’an de grace [courrant] par mil CCC, ou mois de mars.